In nomine Domini amen. Anno Incarnationis eiusdem millesimo ducentesimo septuagesimo sexto mense maii ego Johannes dictus li Caorssinas de Dyuione clericus notum facio omnibus presentes litteras inspecturis quod ego sponte prouide sine circonuentione aliqua pro utilitate et necessitate mea uendidi concessi et quictaui in hereditatem perpetuam uiris religiosis priori et conuentui Sancti Stephani Dyuionensis pro eis et eorum successoribus triginta solidos monete Uiennensis de annuo et perpetuo redditu pro anniuersario Philippi Uirtuosi quondam burgensis Dyuionensis in eorum ecclesia in crastino Trinitatis Domini faciendo precio scilicet sexdecim librarum Uiennensium de quibus a dictis priore et conuentu plenam perfectam et integram solutionem recepi et habui in pecunia numerata. Quare predictos triginta solidos monete Uiennensis percipiendos et habendos et dictis priori et conuentui et eorum successoribus uel eorum dicto mandato annis singulis in perpetuum de cetero in crastino Trinitatis Domini predicte pro dicto anniuersario faciendo reddendos et deliberandos assedi et assignaui eisdem super quandam peciam uinee liberam pro duodecim denariis censualibus et decima sitam in finagio ubi dicitur en Burgis iuxta uineam magistri archidiaconi Bassigneii ex una parte et iuxta uineam Johanis generi au Marrot de Cuntigneio ex altera; item super medietatem cuiusdam domus fundi mansi et pertinentiarum eius liberam pro suo recto censu site Dyuioni in uico de Bordis iuxta domum Odonis Richier ex una parte et iuxta domum heredum Fuserii ex altera; item et tertiam partem cuiusdam domus que fuit domini Petri Potat et cuiusdam alterius domus retro site fundorum mansorum et pertinentiarum earumdem liberas pro recto censu que omnia sita sunt Dyuione iuxta domum Stephani de Fontanis ex una parte et iuxta domum relicte Terrici Borjoise ex altera et prout hec omnia de uico in uicum se ingerunt. Promittens per sacramentum meum corporaliter super sancta Dei euuangelia prestitum et sub obligatione bonorum meorum omnium mobilium et immobilium presentium et futurorum predicta omnia et singula in bono statu tenere et specialiter predictam peciam uinee propriis meis sumptibus facere tailliari et eam fodi infra ultima ebdomadam marcii ac punctis omnibus et per saisoms excoli et predictos triginta solidos annuatim modo premisso reddere et super premissis omnibus et singulis garanciam portare predictis priori et conuentui et eorum sucessoribus perpetuo contra omnes in omni curia propriis meis sumptibus et in nullo per me uel per alium contraire de cetero tacite uel expresse; et nisi ego uel heredes mei aut predicta omnia tenentes predictos triginta solidos annuatim modo premisso reddiderimus et predicta omnia in bono statu non tenuerimus uolo me ex tunc teneri pro me et meis heredibus quos ad hoc obligo predictis priori et conuentui et eorum successoribus ad penam et emendam septem solidorum monete Uiennensis et ut ipsi ex tunc auctoritate eorum propria et sine clamore curie ad predicta omnia recurrant et hec omnia teneant et ex hiis omnibus fructus suos faciant modis omnibus donec triginta solidi de quibus annis quo soluti non fuerint et cum pena predicta plenarie et integre persoluantur. Renuntians in hoc facto sub uirtute prestiti juramenti exceptioni dicti pretii integre non habiti ac exceptioni deceptionis ultra dimidiam iusti pretii doli in factum fori priuilegio beneficio restitutionis in integrum omni consuetudini et statuto et omnibus exceptionibus et allegationibus totius iuris canonici et ciuilis; uolens me compelli ad obseruanciam omnium premissorum tanquam ex re adiudicata per curiam domini ducis Burgundie et per curiam archidiaconi Dyuionensis quorum iurisdictionibus quo ad hoc suppono me et meos heredes. In quorum testimonium litteris istis sigillum dicte curie ducis et sigillum uiri uenerabilis domini Anserici archidiaconi Dyuionensis in ecclesia Lingonense supplicaui et obtinui apponi. Actum in presentia Boneti notarii Dyuionensis et Griffonis Pelerin et Jocemotti Ferperii et Willermi de Des testium ad hoc specialiter uocatorum anno et mense predictis.